钦定古今图书集成/明伦汇编/氏族典/第229卷 > 杨翊
## 钦定古今图书集成/明伦汇编/氏族典/第229卷 > 杨翊

按《尚友录》：翊字正臣，有声场屋。天圣八年，擢进士第，
授泉州南安尉。偶得微疾，投檄去郡，太守留之不可。
未几，疾愈，或勉之仕，弗愿。以诗酒自娱，平淡简古，有
晋宋间风度。翊与蔡君谟同年，尢相厚。庆历初，君谟
以谏官给告迎侍，道经仙阳，因作诗十九韵遗翊云：
“作诗欲招隐，翻愧林泉人。”及还京，又率同列荐之，坚
卧不起。常游武夷，每至胜处，必有题咏。既归，有道士
来谒，刺字称“张湛然。”翊令子弟馆之南园。中夜月明
如昼，道士长啸池上，须臾云气惨淡，清飙四起，双鹤
嘹唳，诸子弟寒栗，道士遂不见。明日告翊，翊始悟《十
三真君》中所谓“张湛白马”者也。取刺视之，乃白纸耳。